Uija var vennlig innstilt overfor Tang-Kina til å begynne med. Men snart allierte han seg med den gamle fienden Goguryeo for å angripe Silla. Felttoget startet i 642 og under dette erobret han 40 Sillafestninger og slott. Han sendte en styrke på 10 000 soldater for å erobre Daeyafestningen og drepe Kim Chunchus svigersønn. Året etter angrep Baekje igjen sammen med Goguryeo og forsøkte å blokkere den diplomatiske ruta mellom Silla og Tang-Kina. Den kombinerte Silla-Tanghæren angrep Goguryeo i 645, samtidig angrep Uija Silla og erobret sju nye festninger. Baekje og Goguryeo angrep Sillas nordlige grense i 655.